**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 01.08.2023 ora 08.00 – 02.08.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 02.08.2023, ora 08.00**

**RÂURI:**

**Debitele au fost în general în scădere,** exceptând râurile din bazinul Prut și cele din Dobrogea unde au fost staționare, iar pe cursul mijlociu al Mureșului, cursurile mijlocii și inferioare ale Someșului, Oltului, Vedei, Argeșului, Ialomiţei, Siretului, Sucevei, Moldovei, Bistriței, Trotușului, Putnei, Rm. Sărat, Buzăului și Bârladului au fost în creștere numai prin propagare.

Creșteri, ușoare, izolate de debite, s-au produs pe unele râuri mici, din zonele de deal și munte din Crișana, Maramureș și Moldova, datorită precipitațiilor sub formă de aversă, căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-90 %, mai mari (în jurul și peste normalele lunare) pe râurile din bazinele hidrografice: Vișeu, Iza, Someșul Mare, Lăpuș, Crasna, Barcău, Crișul Repede, Crișul Negru, afluenții Crișului Alb, pe cursurile superioare ale Buzăului, Trotușului și Bistriței, cursurile mijlocii și inferioare ale Mureșului și Arieșului şi mai mici (sub 30% din normalele lunare) pe râurile din bazinele hidrografice: Moravița, Vedea, Tazlău, Rm. Sărat, Bârlad, Jijia și pe unii afluenţi ai Moldovei, pe râurile din Dobrogea, pe unii afluenți din bazinul inferior ai Jiului, bazinul superior și mijlociu al Oltului și bazinul Argeșului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere,** exceptând râurile din bazinele hidrografice: Vedea, Bârlad, Prut, bazinele inferioare ale Argeșului, Ialomiței și pe cele din Dobrogea unde vor fi staționare.

Sunt posibile creșteri de niveluri și debite pe unele râuri mici din zonele de deal și munte din Transilvania, estul Olteniei și Munteniei, datorită precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

**DUNARE:**

**Debitul la intrarea în țară (secțiunea Baziaș) în** **intervalul 01.08 – 02.08.2023** **a fost în creștere, având valoarea de** **3900 m3/s,** sub mediile multianuale ale lunilor **iulie (5350 m3/s)** și **august (4300 m3/s).**

În aval de Porţile de Fier debitele au fost în creștere pe sectorul Gruia – Vadu Oii și în scădere pe sectorul Brăila – Tulcea.

**Debitul la intrarea în țară (secțiunea Baziaș) va fi în scădere (3800 m3/s).**

În aval de Porțile de Fier, debitele vor fi în scădere la Gruia, în creștere pe sectorul Calafat – Brăila și relativ staționare pe sectorul Galaţi – Tulcea.

**2.** **Situaţia meteorologică în intervalul 01.08.2023, ora 08.00 – 02.08.2023, ora 08.00**

**În ţara,** vremea s-a încălzit în cea mai mare parte a țării și a fost predominant frumoasă. Cerul a fost variabil ziua, dar noaptea s-a înnorat treptat în regiunile intracarpatice. S-au semnalat averse și descărcări electriceîn Crișana, Maramureș, local în Crișana, Banat și la munte. Vântul a suflat slab și moderat. Temperaturile maxime s-au situat în jurul celor specific perioadei și s-au încadrat între 25 de grade la Mangalia, Constanța și Sfântu Gheorghe Deltă și 34 de grade la Zimnicea. La ora 6 se înregistrau valori termice cuprinse între 12 grade la Miercurea Ciuc și 22 de grade la Sulina și Gura Portiței.

**La Bucureşti,** vremea a fost frumoasă și s-a încălzit. Cerul a fost variabil, iar vântul slab. Temperatura maximă, apropiată de cea specifică datei, a fost de 31 de grade la Afumați, 32 de grade la Băneasa și 33 de grade la Filaret. La ora 6 se înregistrau 16 grade la Băneasa și 18 grade la Filaret și Afumați.

**3. Prognoza meteorologică în intervalul 02.08.2023, ora 08.00 – 03.08.2023, ora 08.00**

**În ţara,** în Câmpia Română, în Lunca Dunării și Podișul Dobrogei, vremea va fi călduroasă, pe alocuri caniculară, cu disconfort termic ridicat, astfel că se vor înregistra temperaturi maxime cuprinse între 31 și 36 de grade, iar indicele temperatură-umezeală (ITU) va atinge și/sau va depăși ușor pragul critic de 80 de unități. În celelalte zone, dar mai ales în nord și în nord-est, regimul termic va fi mai ponderat și maximele termice se vor încadra între 24 și 30 de grade.

Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului, pe parcursul zilei și al serii, pe arii relativ extinse în Transilvania, la munte, local în Moldova, Maramureș, nordul și nord-estul Munteniei și izolat în restul teritoriului. Pe suprafețe mici se vor acumula cantități de apă de peste 20...30 l/mp, iar în sud-est și în est vor fi condiții pentru vijelii și căderi de grindină. Temperaturile minime vor fi cuprinse între 9 grade în depresiunile Carpaților Orientali și 23 de grade pe litoral.

**La Bucureşti,** vremea va deveni călduroasă, disconfortul termic va crește, iar indicele temperatură-umezeală (ITU) se va situa în jurul pragului critic de 80 de unități. Cerul va fi variabil, cu înnorări după-amiaza și seara, când va crește probabilitatea pentru averse, descărcări electrice și intensificări de scurtă durată ale vântului. Temperatura maximă se va situa în jurul valorii de 33 de grade, iar cea minimă va fi de 19...21 de grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

Județul Vaslui

Se mențin prevederile „Planului de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Solești.

Judetul Iasi

Se mentine situatia de restrictii in alimentarea cu apa pentru piscicultura la folosintele:

S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei II de aplicare a restrictiilor.

**DIRECȚIA COMUNICARE**